Pelle Dragsted (EL), 2023-05-25:
Tak for ordet, formand.
Og ikke mindst tak til stillerne af det her borgerforslag og de mange borgere, som har engageret sig ved at være inde og støtte op om det og har givet anledning til, at vi kan have den her debat i dag.
Det viser, at det her spørgsmål om regulering af techgiganterne og hele vores sådan digitale verden og ikke mindst dens skadelige adfærd over for børn og unge er noget, der optager rigtig mange mennesker – og det er med god grund.
Jeg tror, at mange af os, uanset om man var bekendt med stoffet eller ej, alligevel var chokerede over at se TV 2's dokumentar om, hvordan producenter af f.eks. spil rettet mod børn og unge helt bevidst udvikler de her spil på en måde, der har til formål at fastholde de unge og børnene time efter time foran skærmene; hvordan det simpelt hen er en helt bevidst del af teknologien; hvordan de her selskaber anvender teknikker, der svarer til dem, der gør mennesker til ludomaner, altså spilafhængige; hvordan vi faktisk også nu ser en vækst i antallet af ludomaner i de generationer, der har været udsat for det her; og hvordan selskaberne høster intime data fra børnenes telefoner, sms'er og kalenderaftaler, ja, endda udnytter muligheden for at aflytte de her familier i deres egne hjem.
Det er ret horribelt, og det er jo noget, vi aldrig nogen sinde ville acceptere i den analoge offlineverden, altså at der sådan på den måde blev lukket folk næsten ind i soveværelset, om man så må sige.
Og det er jo nok det problem, vi har stået med i mange år, og som måske særlig skiftende regeringer har været plaget af: en stor naivitet, når det gælder reguleringen af den digitale verden og techgiganterne.
Vi har jo nok alle sammen været begejstrede over de nye muligheder, som sociale medier f.eks. gav os for at være i kontakt med andre mennesker og for at have en mere åben offentlig debat, og der er også kommet mange nye vigtige redskaber.
Der er jo ikke nogen af os, der har lyst til at være alt det foruden, men vi glemte nok alt for længe, at der også er tale om benhård økonomisk business, og at den forretningsmodel, som meget af den digitale verden bygger på, handler om at høste vores data, altså viden om vores adfærd, med henblik på at kunne påvirke og manipulere vores adfærd til at købe bestemte produkter eller ydelser.
Vi glemte alt for længe den enorme magt, vi har overladt til private profitmotiverede selskaber, når det gælder om at sætte rammerne for den offentlige debat, og det er jo det svigt, vi nu ser konsekvenserne af – med stigende mistrivsel blandt vores unge, som vi kan se i hvert fald tidsmæssigt svarer nærmest en til en til den tid, hvor de sociale medier blev så dominerende, som de er blevet; med en offentlig debat, hvor vi har været vidne til, at algoritmerne fremmer hadtale og polarisering, og hvor det i øvrigt igen er private ikkedemokratiske selskaber, som bestemmer, hvilke stemmer der skal høres, og hvilke stemmer der skal udelukkes, hvilket vi også drøftede forleden dag her i Folketinget; med høst og spredning af vores private og nogle gange intime data.
Så det er mere end på tide, at vi forlader den naivitet, som har præget holdningen til de store techgiganter.
Vi skal ikke acceptere, at vores data udnyttes på den måde.
Vi skal ikke acceptere, at vores børn og unge manipuleres til at spilde deres ungdomsliv foran en skærm.
Og vi skal ikke acceptere, at private selskaber styrer rammerne for vores offentlige debat.
Derfor er det også positivt, at der bliver taget initiativer.
Det er positivt med DSA'en og en forhåbentlig snarlig regulering af kunstig intelligens.
Ligesom på mange andre områder kan vi nogle gange gøre en forskel ved at gå forrest, og det bør vi også gøre her.
Det er der også andre EU-lande der allerede har gjort.
Og der synes jeg, at stillerne af borgerforslaget kommer med en række gode forslag, som vi kan starte med.
Derfor kan Enhedslisten også støtte det her forslag.
Vi vil i øvrigt fortsætte vores arbejde for at beskytte børn og unge, og ja, sådan set os alle sammen, mod det, som er grov økonomisk udnyttelse fra de store techselskabers side.
Tak for ordet.